stanford-oval/wikipedia huggingface dataset:
מודל (מדע)
דוגמאות

המודל ההידרודינמי הבסיסי מניח שנוזל הוא חומר הומוגני הנתון ללחצים עצמיים, ומתעלם מן העובדה הידועה שכל נוזל מורכב מאטומים הקשורים זה בזה בקשרים כימיים. המודל מאבד מידע רב, ודווקא משום כך הוא מאפשר לחשב את התנהגות הנוזל בתנאים כלליים למדי. תחת תנאים קיצוניים מאבד המודל את אחיזתו במציאות, ואז יש להחליפו במודל מתאים אחר.
המודל העתיק של החומר התייחס אל האטומים כאל כדורוני חומר זערוריים שאינם משתנים. ניסויים שנערכו בסוף המאה ה-19 חייבו להחליף את המודל הזה במודל עוגת הצימוקים של ג'יי ג'יי תומסון, שהוחלף עד מהרה במודל הפלנטרי, ואחר-כך במודל האטום של בוהר.
במודל ההליוצנטרי של ניקולאוס קופרניקוס - מסלולי כוכבי הלכת עגולים; המודל הזה מאפשר לעקוב אחרי תנועות גרמי השמיים ברמת דיוק מסוימת. כדי להשיג דיוק גדול יותר, יש להניח שהמסלולים אליפטיים, אלא שגם הנחה זו, המקובלת היום, אינה מדויקת: היא מתעלמת במכוון מהשפעתם של אסטרואידים וגרמי שמיים קטנים אחרים, שהשפעתם על המסלולים זניחה, ומן המבנה הפנימי של כוכבי הלכת.
אורגניזם מודל

אורגניזם מודל (באנגלית: Model organism) הוא יצור חי אשר נחקר באופן אינטנסיבי בביולוגיה או בפסיכולוגיה. למונח אורגניזם מודל אין משמעות מדעית רשמית, ומספרם של אורגניזמי המודל משתנה לעיתים; יצורים רבים שאינם ידועים כאורגניזמי מודל נחקרים לעיתים אף הם בצורה אינטנסיבית.
יש להבדיל מחקר באורגניזם מודל לבין מחקר על חיות בר או חיות חקלאיות שמנסה להבין את אורחות חייהן של חיות אלה ואינו משתמש בהן כמודל עבור אורגניזמים אחרים.
דוגמאות מפורסמות ונפוצות:
החיידק Escherichia coli
הפטריה החד תאית שמר האפייה
צמח התירס
הצמח תודרנית לבנה (Arabidopsis thaliana)
התולעת העגולה (נמטודה) Caenorhabditis elegans
זבוב הפירות
דבורת הדבש
דג זברה
עכבר מצוי
חולדה
קביה
ארנבון
מודל צעצוע

כאשר מבקשים במחקר מדעי להסביר תופעה שלא יודעים כיצד היא פועלת, משתמשים לעיתים במה שמכונה "מודל צעצוע" ("Toy model") מודל פשוט יותר (בעיקר מבחינה מתמטית) המפשט את התופעה ומציג התנהגות או תכונות הדומים לנושא המחקר, שמבחינה מדעית קל יותר לנתח. דוגמה להפשטות שמבצעים במודל צעצוע: הקטנת מספר הממדים בבעיה (למשל, בחינת מודל חד-ממדי), הפיכת גדלים וקטוריים לגדלים סקלריים, הנחת סימטריה בבעיה, בחירה נוחה של קבועים ובחירת פונקציות פשוטות ונוחות (בדרך כלל או פונקציה אנליטית חלקה או פונקציית מדרגות). כאשר מוצאים סתירה במודל צעצוע אחד עוברים לאחר; ככל שהמודל דומה יותר לתופעה הנחקרת, כך ניתן ללמוד עליה יותר.
לעיתים קרובות משמש מודל צעצוע גם לצרכים פדגוגים ומאפשר להדגים בפני התלמידים תופעה או אפקט כלשהו מבלי להסתבך בחישובים ארוכים המסתירים את המנגנון ומסיחים את הדעת מהעיקר.
ראו גם

מערכת מודל
מייקל סקריץ'

| --- | --- |
אין תמונה חופשית
 לידה:  2 במאי 1926 פלימות', הממלכה המאוחדת 
 פטירה:  1 ביוני 2018 (בגיל 92) אוקספורד, הממלכה המאוחדת 
 ענף מדעי:  ספרות צרפתית, צרפתית, תרגום 
 מקום לימודים:  יוניברסיטי קולג' לונדון 
 מוסדות:  אוניברסיטת ברמינגהאם  יוניברסיטי קולג' לונדון 
 פרסים והוקרה:  אביר בלגיון הכבוד 
 
מייקל אנדרו סקריץ' (באנגלית: Michael Andrew Screech;‏ 2 במאי 1926 – 1 ביוני 2018) היה איש דת ופרופסור לספרות צרפתית, שעסק בעיקר ברנסאנס, במישל דה מונטן ובפרנסואה רבלה.
חייו

סקריץ' שירת בצבא הבריטי בשנים 1944 עד 1947. לאחר מכן למד, עד שנת 1951 ביוניברסיטי קולג' לונדון. כשסיים את לימודיו שימש מרצה ולאחר מכן מרצה בכיר באוניברסיטת ברמינגהאם (אנ'). ב-1966 מונה ל"קורא" (Reader; הדרגה מקבילה לפרופסור חבר בישראל) ביוניברסיטי קולג' לונדון, ובשנים 1971–1984 היה פרופסור לשפה וספרות צרפתית באוניברסיטה זו. משנת 2003 עד 2018 היה עמית אמריטוס במכללת אול סואלס (אנ') של אוניברסיטת אוקספורד.
בשנת 1992 נבחר לאביר בלגיון הכבוד הצרפתי.
מפרסומיו > כמחבר

The Rabelaisian Marriage (Edward Arnold, 1958)
L'Evangélisme de Rabelais (Droz, 1959)
Marot Evangélique (Droz, 1967)
Erasmus: Ecstasy and the Praise of Folly (Duckworth, 1980)
Montaigne and Melancholy (Duckworth, 1983)
A New Rabelais Bibliography: Editions of Rabelais Before 1626 (Droz, 1987)
Some Renaissance Studies (Droz, 1992)
Clément Marot, a Renaissance poet discovers the Gospel (E. J. Brill, 1993)
Laughter at the Foot of the Cross (Allen Lane/Penguin, 1997)
מפרסומיו > כעורך

Joachim DuBellay, Les Regrets et autres Oeuvres Poétiques: suivis des Antiquitez de Rome ; plus Un songe, ou Vision sur le mesme subject (Droz, 1966). Joint editor: J. Joliffe.
François Rabelais, Pantagrueline Prognostication pour l'an 1533. Avec les Almanachs pour les ans 1533, 1535 et 1541. La grande et vraye Pronostication nouvelle de 1544 (Droz, 1975)
מתרגומיו

"מסות" מאת מישל דה מונטן (1991)
"גרגנטואה ופנטגרואל" מאת פרנסואה רבלה (2006)
הערות שוליים

↑  The Rt Revd Lord Harries, Obituary: The Revd Professor Michael Screech, churchtimes.co.uk. Retrieved 1 September 2019.
↑  למשמעות התארים הללו בממלכה המאוחדת, ראו en:Academic ranks in the United Kingdom
↑  Revd Dr Michael Screech, ox.ac.uk. Retrieved 1 September 2019.
| --- | --- |
בקרת זהויות :  NLI: 987007271493205171  PLWABN: 9810594076805606  BIBSYS: 90239619  BNE: XX1162777  BnF: cb12041653r (data)  CANTIC: a11665671  CiNii: DA01850306  GND: 11910492X  ICCU: CFIV061768  ISNI: 0000 0001 1060 5597  LCCN: n79076012  NDL: 00559933  NKC: xx0226476  NLA: 36159832  NSK: 000185229  NTA: 067948251  RERO: 02-A003816634  SELIBR: 90776  SUDOC: 02861724X  VcBA: 495/153969  VIAF: 46778433   WorldCat (עם VIAF): 46778433
מטבח יהודי בוכרי

אושפלאו, תבשיל בוכרי מסורתי
המטבח הבוכרי הוא מטבח של יהודי בוכרה שמקורם מאוזבקיסטן וטג'יקיסטן שבמרכז אסיה, ועל כן הושפע מהמטבחים המקומיים של תרבויות סמוכות (כגון: המטבח הסיני, המטבח הפרסי, והמטבח הטורקי-עות'מאני) מה שהפך אותו למטבח עשיר, מגוון ומעניין ביותר. המטבח הבוכרי מתאפיין בשימוש נרחב בבשר, באורז ובירקות.
במטבח של הקהילות היהודיות הגדולות של האזור, כמו בכל שאר המקומות בעולם, משתמשים במטבח המקומי, תוך הכנסת השינויים היהודיים המתבקשים: כשרות, חגים ומועדים, טקסים וכללי השבת.
מסורת

האוכל הבוכרי עמד ומאז ומתמיד במרכז החיים בבית ובמרכז תרבות האירוח של העדה.
המטבח הבוכרי התבסס על מצרכים טריים וזמינים במרכז אסיה. עיקר מטעמי המטבח בנויים מאורז לבן המשולב עם ירקות טריים, המבושלים בקדירה למשך זמן ממושך עם מנה נכבדה של שומן מן החי ומעט צמחי תבלין. לצד מאכלי הקדירה יש מגוון של טוגנים, מרקים ייחודיים ומנות בשריות (בעיקר בשר עוף ובשר בקר).
מאכלים אופייניים

גושגיז'דה (או סאמסה) הוא שם של מאפה בוכרי מסורתי, העשוי מבצק ממולא בבצל ובבשר החתוך לקוביות קטנות מאוד (או מבשר טחון).
המאכל שנחשב למאכל הלאומי של העדה הבוכרית נקרא פלוב (אושפלאו), תבשיל בוכרי חגיגי האהוב על בני העדה ועל רבים אחרים. פלוב משלב בין גזר, עוף, בשר ואורז. יש המוסיפים למאכל זה צימוקים או חומוס. ניתן להכין פלוב עם עוף ללא הבשר. השלב הראשון בהכנתו נקרא בשפה הבוכרית טף – טיגון הבצל, העוף, הבשר והגזר. השלב השני הוא סידור שכבות האוכל בסיר ובישול האורז שהוא בסיס המאכל.
החמין - גם במטבח יהודי בוכרה, כבכל מטבח יהודי קיים החמין, שנקרא גם אוסובו (אוכל של שבת) ומכיל בעיקר אורז. כמו בכל חמין יש לכל משפחה תוספות משלה, יש המוסיפים שעועית וחומוס ויש המוסיפים גם משמשים, תפוחי עץ ותמרים, טאדאגי זה החלק השרוף של האושסבו שנדבק לסיר. גרסה נוספת של המאכל, הנקרא חלטי סבו, מתבשלת בשקיק מיוחד בסיר מים רותחים, בה בנוסף לאורז יש גם צימוקים ובשר קצוץ.
המנטו - (נקרא גם מנטי) אחד המאכלים הנפוצים אצל הבוכרים הוא המנטו, המנטו עשוי מכיס בצק בתוכו בשר קצוץ ובצל המנטו מתבשל על סיר אדים זמן הבישול הוא כ-45 דקות, הבישול על סיר האדים הוא בסיס במאכל.
כבכל מטבח יהודי, גם למטבח הבוכרי יש מתכון אופייני להכנת דגים הנקרא מיאי ביריון (דג מטוגן). ההכנה פשוטה ביותר: כל שיש לעשות הוא לקמח את הדג ולטגן אותו, אך התוספת של המטבח המקומי היא שלאחר הטיגון ולפני ההגשה טובלים את הדגים ב"אווי-סיר" (מי שום וכוסברה), המעניקים לדגים טעם מיוחד.
מאכל מסורתי ומפורסם במטבח הבוכרי הוא באחש המאופיין באורז הירוק שלו ומורכב בעיקר מאורז, מבשר, חתיכות כבד, מתבלינים ומכוסברה (ניתן להוסיף גם תרד, שמיר ופטרוזיליה אשר נותנים למאכל את צבעם הירוק).
סירקניז, בנוסף לבאחש, גם הוא מאכל ייחודי למטבח יהודי בוכרה. מורכב מאורז, חומוס, גזר ושום.
מרק כיסונים הנקרא דושפרה - מרק בשר, ירקות, גרגירי חומוס ולעיתים דובדבנים מיובשים עם כיסונים ממולאים בשר טחון.
נישאל'ה הוא ממתק סמיך.
מאכלי חגים

מתכונים לחגים במטבח היהודי-בוכרי:
המתכון לפורים הוא סמוסה פוריו - בצק מטוגן ממולא בדלעת, בשר או שניהם. הבוכרים נוהגים לאכלו בפורים בגלל צורת חיתוכו כמשולשים המזכירה את צורת אוזן המן.
גם בני העדה הבוכרית נוהגים להכין תבשילים חלביים לכבוד חג השבועות, כמו מאכל הנקרא בבוכרית קיצ'ירי, תבשיל שהכנתו קצרה וקלה, ובו אורז ועדשים ועליו מוזגים רוטב שום או רוטב חלבי. תבשיל זה נהוג להכין גם בתשעת הימים לפני צום תשעה באב, עקב המנהג שלא לאכול מאכלי בשר מראש חודש אב עד לאחר צום תשעה באב, סימן לאבלות על חורבן בית המקדש.
לקריאה נוספת

ורדה בן-ברוך, מדור לדור - טעמה של מסורת
איך להכין אורז ירוק בחש בוכרי, תפריט, ממטבח יהודי בוכרי אורגינל
מרק דושפרה
מין מבדיל

מין מבדיל הוא מין של צמח הקיים רק בחברת צמחים מסוימת ולא בשום חברה אחרת, ובכך מבדיל אותה מכל חברה אחרת. מין כזה יכול להיעדר מחלק מהמקומות שתפוסים על ידי החברה, כלומר הוא ייחודי לחברה אך לא הכרחי בה. לדוגמה, פרע אזוביוני הוא מין מבדיל של חברת קטלב מצוי/לוטם שעיר הגדלה על סלעי חוואר בחבל ההר הים-תיכוני של ארץ ישראל. צמח זה אינו גדל בשום חברה אחרת וגם בחברה זו לא תמיד ימצא.
ראו גם

מין מגדיר
ערך זה הוא קצרמרבנושא בוטניקה. אתם מוזמנים לתרום לוויקיפדיה ו.
מורפולוגיה (אדריכלות והנדסה)

מוֹרְפוֹלוֹגְיָה הוא ענף בתחום האדריכלות, ההנדסה והעיצוב, העוסק בחקר החוקיות הגאומטרית של המרחב הדו-ממדי והתלת-ממדי, וביישום חוקים אלו בתכנון של מבנים וסטרוקטורות.
השימוש במושג "מורפולוגיה של מבנה אדריכלי" נועד לתאר את עולם הצורות והחוקים הגאומטריים שקיימים במבנה. ניתן לנתח את המבנה הגאומטרי של מבנים רבים, ולמצוא ביטוי לחוקים שונים של סדר גאומטרי.
החזית המערבית של קתדרלת נוטרדאם דה ריימס, צרפת, הכוללת שימוש בסימטריית שיקוף ימין-שמאל בעיצובה הכולל (אך לא בפרטים הפיסוליים).
במבנים רבים ברחבי העולם, ניתן למצוא כי צורת המבנה מושפעת מחקר הצורות הדו-ממדיות והתלת-ממדיות,
שהתפתח עוד בעת העתיקה, ולזהות שימוש בחוקי הסימטריה ובצורות תלת-ממדיות משוכללות.
הביטוי השכיח ביותר לשימוש בכלים גאומטריים בתכנון של מבנים,  מהעת העתיקה ועד היום, הוא השימוש בטרנספורמציות הבסיסיות של הסימטריה המרחבית: שיקוף, סיבוב והזזה. סימטריית שיקוף וסימטריה סיבובית מופיעים לעיתים קרובות בתוכנית המבנה או בתכנון אלמנטים בחזיתות המבנה.
שימוש נרחב בטרנספורמציות דו-ממדיות נעשה באלמנטים של אורנמנטיקה (Ornament Art) באדריכלות האיסלאמית. האורנומנטיקה מופיעה באלמנטים של ריצוף, קישוט של קירות, תקרות ובאלמנט אדריכלי הקרוי משרבייה. באורנמנטיקה זו נעשה שימוש בחוקים גאומטריים הקרויים "חבורות סימטריה".
יש הטוענים כי בארמון אלהמברה שבגרנדה, ספרד, ניתן למצוא דוגמאות לכל 17 חבורות הסימטריה הקיימות.
מבנים המבוססים על חוקי הסימטריה של המרחב התלת־ממדי, משתמשים בין השאר בצורות של פאונים (פוליהדרה) שונים, אם בצורה הכללית של המבנה או בחלקים שונים המרכיבים את המבנה. אחת הדוגמאות למבנה שמבוסס על חקר הפיאונים הוא כיפה גאודזית, שפותח על ידי האדריכל והמנהדס באקמינסטר פולר.
לקריאה נוספת

מרכוס דו סוטוי, סימטריה, מסע אל מרחבי התבניות של הטבע, מאנגלית: אוריאל גבעון, ספרי עליית הגג, ידיעות ספרים, 2010
הערות שוליים

↑  ראו Wallpaper group בוויקיפדיה האנגלית
↑  Geodesic dome, בוויקיפדיה האנגלית
מבצר ג'איסלמר

מבצר ג'איסלמר (בהינדית: जैसलमेर दुर्ग) הוא מבצר עתיק בעיר ג'איסלמר (אנ') בצפון-מערב מדינת ראג'סטאן שבצפון-מערב הודו. הוא נחשב לאחד ממעט "המבצרים החיים" בעולם (כגון קרקסון, בצרפת), שכן כמעט רבע מאוכלוסיית העיר העתיקה עדיין שוכנת בתוך כותלי המבצר. ברוב ההיסטוריה בת ה-800 שנים שלו, היה המבצר העיר ג'איסלמר. ההתיישבויות הראשונות מחוץ לחומות המבצר, שנועדו לענות על צורכי האוכלוסייה הגדלה של ג'איסלמר, קמו במאה ה-17.
מבצר ג'איסלמר הוא המבצר השני בגודלו בראג'סטאן, ונבנה בשנת 1156 על ידי הרוואל (כינויו של השליט) הראג'פוטי ג'איסל, מקור שמו של המבצר, ועמד בצומת דרכי מסחר חשובות (כולל דרך המשי העתיקה).
החומות המאסיביות של המבצר בנויות מאבן חול צהובה וצבען חום-צהבהב במהלך היום, הדוהה לזהב-דבש עם שקיעת השמש, ובכך מסווים את המבצר במדבר הצהוב. מסיבה זו הוא ידוע גם בכינוי סונאר קווילה או המבצר הזהוב. המבצר ניצב בתוך ים החולות הנרחב של מדבר טהאר הגדול בגבעת טריקוטה. הוא ממוקם כיום לאורך הקצה הדרומי של העיר הנושאת את שמו. המיקום הדומיננטי שלו על ראש הגבעה הופך את המגדלים הרחבים של ביצוריו גלויים ממרחק קילומטרים רבים מסביב.
בשנת 2013, במושב ה-37 בוועדת המורשת העולמית שהתקיימה בפנום פן בקמבודיה, הוכרז מבצר ג'איסלמר, יחד עם חמישה מבצרים נוספים של ראג'סטאן, כאתר מורשת עולמית של אונסק"ו, כקבוצת מונומנטים הקרויה מבצרי הגבעות בראג'סטאן.
היסטוריה

האגדה מספרת שהמבצר נבנה על ידי הרוואל (כינויו של השליט) ג'איסל, ראג'פוט מחמולת בהאטי, בשנת 1156. האגדה מספרת שהמבצר החליף מבצר קודם בלודרובה, כ-16 קילומטרים מג'איסלמר, שממנו ג'איסל לא היה מרוצה משום שלא היה מוגן מספיק. כך הוקמה בירה חדשה כאשר ג'איסל ייסד את העיר ג'איסלמר.
בסביבות 1293–94 לספירה, התמודד ראוול ג'תסי עם מצור בן שמונה עד תשע שנים שהטיל הסולטאן עלאא א-דין אל-ח'לג'י מסולטנות דלהי על המבצר, שנטען שזעמו של הסולטאן התעורר בשל פשיטה של כוח מחמולת בהאטי על שיירת האוצרות שלו. בסוף המצור, כשהיה ברור שהם עומדים בפני תבוסה ודאית, ביצעו נשות חמולת בהאטי ג'אוהר (אנ') (הצתה עצמית), והלוחמים הגברים פגשו את מותם בקרב עם כוחות הסולטאן. במשך שנים אחדות לאחר המצור המוצלח, המבצר נותר נטוש, לפני שבסופו של דבר הוא נכבש מחדש על ידי כמה מבני חמולת בהאטי ששרדו.
בתקופת שלטונו של רוואל לונאקראן, בשנים 1530–1551, הותקף המבצר על ידי ראש שבט אפגני בשם אמיר עלי. כאשר נראה היה לרוואל שהוא עומד להפסיד בקרב, הוא שחט את נשותיו מכיוון שלא היה מספיק זמן לארגן ג'אוהר. באופן טרגי, תגבורת הגיעה מיד לאחר ביצוע המעשה וצבא ג'איסלמר ניצח בהגנה על המבצר.
בשנת 1541 לספירה נלחם רוואל לונאקראן שוב, והפעם בקיסר האימפריה המוגולית הומאיון כאשר האחרון תקף את המבצר בדרכו לאג'מר (אנ'). רוואל לונאקראן הציע להשיא את בתו לאכבר, בנו של הקיסר. המוגולים שלטו במבצר עד 1762, כאשר מהארוואל מולראג' השתלט על המבצר.
ההסכם בין חברת הודו המזרחית הבריטית לבין מולראג' ב-12 בדצמבר 1818 אישר את השליטה של מולראג' במבצר והובטחה במסגרתו הגנה מפני פלישה. לאחר מותו של מולראג' בשנת 1820, ירש את המבצר נכדו, גאג' סינג.
התקדמות השלטון הבריטי בהודו, עליית הסחר הימי וצמיחת נמל בומביי הביאו לירידה כלכלית הדרגתית של ג'איסלמר. לאחר העצמאות וחלוקת הודו, נסגר נתיב הסחר העתיק לחלוטין, ובכך העיר איבדה לצמיתות את חשיבותה מהעבר במסחר הבינלאומי. אף על פי כן, חשיבותה האסטרטגית המתמשכת של ג'איסלמר הודגמה במהלך המלחמות ב-1965 וב-1971 בין הודו לפקיסטן.
אף על פי שהעיירה ג'איסלמר כבר לא משמשת כעיר מסחר חשובה, או שיש לה תפקיד צבאי מרכזי, כלכלת העיר נהנית מהיותה יעד תיירותי מרכזי. בתחילה כל האוכלוסייה של ג'איסלמר התגוררה בתוך המבצר, וכיום המבצר הישן עדיין כולל אוכלוסייה בת כ-4,000 תושבים, רובם צאצאים מקהילות ברהמינים וראג'פוטים. שתי הקהילות הללו שימשו בעבר ככוח העבודה של שליטי חמולת הבהאטי של המבצר, ושירות זה זיכה אז את העובדים במגורים על ראש הגבעה ובין כותלי המבצר. עם הגידול האיטי באוכלוסיית האזור, רבים מתושבי העיירה עברו בהדרגה למרגלות גבעת טריקוטה. משם התפשטה אוכלוסיית העיירה מאז במידה רבה מעבר לחומות המבצר העתיק, ואל העמק הסמוך למטה.
אדריכלות

אורכו של המבצר הוא 460 מטרים ורוחבו 230 מטרים והוא בנוי על גבעה המתנשאת לגובה של 76 מטרים מעל האזור הסובב. לבסיס המבצר יש חומה בגובה 4.6 מטרים היוצר את הטבעת ההגנה החיצונית ביותר של המבצר, בתוך ארכיטקטורת ההגנה המשולשת שלו. הבאסטיונים או המגדלים העליונים של המבצר יוצרים טבעת ההגנה של החומה הפנימית שאורכה כ-4 קילומטרים. המבצר כולל כיום 99 באסטיונים עגולים, מתוכם 92 נבנו או נבנו מחדש בעיקר בשנים 1633–47. במבצר יש גם ארבע כניסות מבוצרות או שערים בצד העיירה, שאחד מהם נשמר פעם על ידי תותח. נקודות עניין אחרות בין חומות המצודה ושטחיה כוללות:
ארבעה שערים מסיביים שדרכם חייבים לעבור מבקרים במבצר, הממוקמים לאורך דרך הגישה העיקרית למצודה.
ארמון ראג 'מהאל, מקום מגוריו לשעבר של המהארוואל של ג'איסלמר.
מקדשים ג'יינים: בתוך מבצר ג'איסלמר ישנם 7 מקדשים ג'ייניים שנבנו מאבן חול צהובה במהלך המאות 12–16. אקרן צ'ופרה מהעיירה מרטה בראג'סטאן בנה מקדש ענק המוקדש לסמבאוותה (הטירתנקרה (אנ') ה-3). במקדש יש יותר מ-600 פסלי אלים וכתבי קודש עתיקים רבים. צ'ופרה פנצ'אג'י בנה מקדש אשטאפד בתוך המבצר.
מקדש לאקשמינת של ג'איסלמר, המוקדש לפולחן האלים לקשמי ווישנו.
מבני הוואלי רבים של סוחרים. מדובר בבתים גדולים שנבנו לעיתים קרובות על ידי סוחרים עשירים בערים וערים ראג'סטאניות בצפון הודו, עם גילופי אבן חול מקושטת. חלק מההוואלי הם בני מאות רבות של שנים. בג'איסלמר יש הרבה מבני הוואלי משוכללים שנחצבו מאבן חול צהובה. לחלקם יש קומות רבות ואינספור חדרים, עם חלונות מעוצבים, קשתות, דלתות ומרפסות. חלק מהוואלי הם כיום מוזיאונים, אך ברובם בג'איסלמר מתגוררים עדיין המשפחות שבנו אותם. בין אלה ניתן למצוא את וייאס הוואלי שנבנה במאה ה-15, שעדיין גרים בו צאצאי הבונים המקוריים. דוגמה נוספת היא ארמון שרי נאת שפעם התגורר בו ראש ממשלת ג'איסלמר. חלק מהדלתות והתקרות הן דוגמאות בולטות לעץ מגולף ישן מלפני מאות רבות של שנים.
במבצר פועלת מערכת ניקוז מתוחכמת הנקראת גוט נאלי המאפשרת ניקוז קל של מי גשמים הרחק מהמבצר בכל ארבעת כיווני המבצר. במהלך השנים, פעילות בנייה בלתי מתוכננת ובניית כבישים חדשים הפחיתו מאוד את יעילותה.
תרבות

במבצר יש מסעדות רבות, כולל מטבחים איטלקיים, צרפתים ומקומיים. במאי הקולנוע ההודי המפורסם סטיאג'יט ריי כתב את סונאר קלה (המבצר הזהוב), רומן בלשי, המבוסס על המבצר ולאחר מכן צילם אותו כאן. הסרט הפך לקלאסיקה ומספר רב של תיירים מבנגל ומרחבי העולם מבקרים במבצר מדי שנה כדי לחוות בעצמם את העולם שריי הציג בסרט.
קבוצה של שישה מבצרים של ראג'סטאן: מבצר ג'איסלמר, מבצר צ'יטורגר, מבצר קומבלגר, מבצר רנתמבור, מבצר גאגרון ומבצר אמבר נוספו לרשימת אתרי המורשת העולמית של אונסק"ו בשם מבצרי הגבעות בראג'סטאן במהלך הישיבה ה-37 של ועדת המורשת העולמית בפנום פן ביוני 2013. הם נכללו ברשימת אתרי המורשת העולמית כנכס תרבותי סדרתי ודוגמאות לאדריכלות הצבאית של הראג'פוטים.
שימור, שיקום ושחזור

מבצר ג'איסלמר עומד היום בפני איומים רבים שהם תוצאה של לחץ האוכלוסייה הגדלה. חלחול מים, שירותים אזרחיים לא מספקים, בתים נטושים ופעילות סייסמית סביב גבעת טריקוטה הם חלק מהחששות העיקריים המשפיעים על המבצר. שלא כמו רוב המבצרים האחרים, מבצר ג'איסלמר נבנה על גבעות סלעי משקע חלשים מה שהופך את יסודותיו לפגיעים במיוחד לחלחול. במהלך השנים זה גרם לקריסת חלקים משמעותיים מהמצודה כמו ארמון המלכה או רני קא מהאל וחלקים מחומת הגבול החיצונית ומחומות התמך התחתונות.
קרן המונומנטים העולמית (אנ') כללה את המבצר בדוחות שלה מהשנים 1996‏, 1998 ו-2000 בשל האיומים הנשקפים לה מהגידול באוכלוסיית תושביה ומספר התיירים המבקרים בה הגדל מדי שנה. המבצר הוא אחת האטרקציות התיירותיות הפופולריות ביותר של ראג'סטאן עם חמש עד שש מאות אלף תיירים המבקרים בו מדי שנה. כתוצאה מכך, הוא שופע פעילויות מסחריות וחזה בגידול פנומנלי הן בתנועת האדם והן בכמות כלי הרכב.
עבודות שיקום גדולות בוצעו על ידי קרן המונומנטים העולמית והקרן הבריטית "ג'איסלמר בסכנה". לדברי היו"ר לשעבר של "הקרן הלאומית ההודית לאמנות ולמורשת תרבותית" (Indian National Trust for Art and Cultural Heritage), ס.ק. מיסרה, העניקה חברת אמריקן אקספרס יותר ממיליון דולר לשימור מבצר ג'איסלמר. היעדר פעולה מתואמת בין מחלקות הממשלה השונות האחראיות למתקנים אזרחיים, העירייה המקומית והמכון הארכאולוגי האחראי על תחזוקת המבצר מהווים מכשול מרכזי בתחזוקתו ושיקומו.
גלריה

הארמון במבצר
תותח במבצר ג'איסלמר
מבט על מבצר ג'איסלמר בערב
החומות והעיר
הכניסה למבצר
פרות בשער הראשי
הארמון במבצר
היררכיה
מבצר והעיר ג'איסלמר
מבצר ג'איסלמר
גילופים במבצר
אומנות האוולי
לקריאה נוספת

Melton, J. Gordon (2014), Faiths Across Time: 5,000 Years of Religious History [4 Volumes], ABC-CLIO, ISBN 9781610690263
Jain, Chanchalmal Lodha, History of Oswals, Panchshil Publications, ISBN 9788192373027
Crump, Vivien; Toh, Irene (1996). Rajasthan (hardback). London: Everyman Guides. p. 400. ISBN 1-85715-887-3.
Michell, George, Martinelli, Antonio (2005). The Palaces of Rajasthan. London: Frances Lincoln. p. 271 pages. ISBN 978-0-7112-2505-3.{{cite book}}:  תחזוקה - ציטוט: multiple names: authors list (link)
Tillotson, G.H.R (1987). The Rajput Palaces - The Development of an Architectural Style (Hardback) (First ed.). New Haven and London: Yale University Press. p. 224 pages. ISBN 0-300-03738-4.
הערות שוליים

1 2  "Jaisalmer Fort - Jaisalmer Fort Rajasthan - Sonar Quila Jaisalmer Rajasthan". www.jaisalmer.org.uk (באנגלית).
1 2 3  Hill Forts of Rajasthan
↑  Rajadhyaksha, P L Kessler and Abhijit. "Kingdoms of South Asia - Indian Kingdom of Rajputana (Jaisalmer)". www.historyfiles.co.uk (באנגלית).
↑  Melton, J. Gordon, (2014), Faiths Across Time: 5,000 Years of Religious History
↑  World Monuments Fund - Jaisalmer Fort
↑  Misra, S.K. (7 באפריל 2010). "INTACH has earned its position". Indian Express. {{cite news}}:  (עזרה)
| --- | --- |
בקרת זהויות :  VIAF: 315146580   WorldCat (עם VIAF): 315146580 
מבט על המבצר בערב
שער השמש (סוראג' פול), אחד משערי הכניסה למבצר
פרט מהאוולי במבצר
מארק מינטאל

מארק מינטאל (בסלובקית: Marek Mintál, נולד ב-2 בספטמבר 1977 בז'ילינה שבצ'כוסלובקיה) הוא כדורגלן עבר סלובקי ששיחק בעיקר במ.ש.ק. ז'ילינה, בנירנברג ובנבחרת סלובקיה בעמדות הקשר ההתקפי והחלוץ.
קריירת מועדונים

מינטאל החל לשחק במ.ש.ק. ז'ילינה בשנת 1996, כאשר היה בן 19. בעונת 2001/02 זכה מינטאל עם הקבוצה באליפות ליגת העל הסלובקית, כאשר הבקיע 20 שערים וסיים כמלך השערים של הליגה. בעונת 2002/03 מינטאל שוב סיים כמלך השערים עם 21 הבקעות, וז'ילינה זכתה באליפות נוספת.
בקיץ 2003 חתם מינטאל בנירנברג, בה העביר שמונה עונות רצופות, תמורת סכום של 100 אלף אירו, והתחייבות להעביר לז'ילינה נתח מכל מכירה עתידית של השחקן. נירנברג שיחקה בעונת 2003/04 בליגת הבונדסליגה השנייה. מינטאל הבקיע בעונתו הראשונה בקבוצה 18 שערים, וסיים כמלך השערים של הבונדסליגה השנייה, עם 18 הבקעות, בצוותא עם פרנסיסקו קופאדו מאונטרהאכינג. נירנברג סיימה את עונה זו במקום הראשון, והעפילה לבונדסליגה. מינטאל נבחר בשנה זו ככדורגלן השנה בסלובקיה. בעונת 2004/05 הבקיע מינטאל 24 שערי ליגה וסיים כמלך השערים של הבונדסליגה, ובפעם הרביעית ברציפות כמלך שערים בליגה כלשהי. נירנברג ניצלה באותה עונה מירידה בחזרה לבונדסליגה השנייה, בפער של שלוש נקודות מהקו האדום. בתום עונה זו, מינטאל נבחר ככדורגלן השנה בסלובקיה בפעם השנייה ברציפות.
בקיץ 2005 מינטאל היה מחוזר על ידי מועדונים גדולים, אך הוא בחר להישאר בנירנברג. עונת 2005/06 עצרה את התנופה של מינטאל. הוא שיחק בעונה זו בארבעה משחקים בלבד והבקיע שער אחד, מאחר ששבר את רגלו. גם את רוב עונת 2006/07 החמיץ מינטאל, מאחר שהזדקק לניתוח בעקבות הפציעה שלו. עם זאת, מינטאל חזר בזמן לשלבים המכריעים של העונה, וסייע לנירנברג לסיים במקום השישי בבונדסליגה, ואף לזכות בגביע הגרמני לאחר ניצחון 2–3 בגמר על האלופה הטרייה שטוטגרט, כאשר מינטאל הבקיע את השער הראשון לנירנברג. הישגים אלו העניקו לנירנברג כרטיס לגביע אופ"א בעונת 2007/08. נירנברג צלחה את שלב הבתים, בו מינטאל הבקיע שלושה שערים, אך הודחה בשלב 32 האחרונות. באותה עונה נירנברג נשרה בחזרה לבונדסליגה השנייה, כאשר מינטאל הבקיע חמישה שערים בלבד ב-31 הופעות. כעבור עונה, נירנברג שבה לבונדסליגה, לאחר שסיימה במקום השלישי בבונדסליגה השנייה והדיחה במבחנים את אנרגי קוטבוס שירדה מהבונדסליגה. מינטאל הבקיע בעונה זו 16 שערים, וסיים בפעם השנייה בקריירה שלו כמלך השערים של הבונדסליגה השנייה, בצוותא עם בנימין אוור מאלמניה אאכן ועם סדריק מקיאדי מדיסבורג. מינטאל נשאר בנירנברג עוד שתי עונות נוספות, אך כמעט שלא הבקיע.
בתום עונת 2010/11 עזב מינטאל את נירנברג, לאחר שצבר 180 משחקי ליגה והבקיע 66 שערים, ועבר להנזה רוסטוק מהבונדסליגה השנייה. מינטאל שיחק במועדון עונה אחת, בה הבקיע שישה שערים ב-24 הופעות, והאנזה רוסטוק סיימה במקום האחרון וירדה לליגה השלישית. בתום עונת 2011/12 עזב מינטאל את רוסטוק, ושיחק עונה אחת בקבוצת המילואים של נירנברג, בה הבקיע 11 שערים. בתום עונה זו, פרש מינטאל ממשחק פעיל.
קריירה בינלאומית

למינטאל 45 הופעות במדי נבחרת סלובקיה, בין השנים 2002 ו-2009, בהן הבקיע 14 שערים. מינטאל השתתף עם סלובקיה בטורנירי מוקדמות של המונדיאלים והיורו, לרבות מוקדמות מונדיאל 2010, שבסיומן סלובקיה העפילה למונדיאל 2010. עם זאת, מינטאל לא נכלל בסגל סלובקיה למונדיאל עצמו.
תארים

עם מ.ש.ק. ז'ילינה:
אליפות ליגת העל הסלובקית (2): 2001/02, 2002/03
הסופר קאפ הסלובקי: 2003
עם נירנברג:
אליפות הבונדסליגה השנייה: 2003/04
הגביע הגרמני: 2006/07
תארים אישיים:
מלך השערים של ליגת העל הסלובקית (2): 2001/02, 2002/03
מלך השערים של הבונדסליגה: 2004/05
מלך השערים של הבונדסליגה השנייה (2): 2003/04, 2008/09
כדורגלן השנה בסלובקיה (2): 2004, 2005
כדורגלן העשור בסלובקיה: 2000–2009
מטבח אקוסטי

מטבח אקוסטי הוא אלבומם החמישי של נקמת הטרקטור, ואלבום ההופעה הראשון שלהם. האלבום כולל ביצועים לשירים קיימים של הלהקה ואף שירים חדשים שלא הופיעו באף אלבום.
רקע

מטבח אקוסטי נולד במקרה. “נקמת הטרקטור” ביקשו לציין פתיחת מועדון ביפו של מתופף הלהקה דאז בהופעה חגיגית. בשל מגבלות סאונד במקום, הוחלט על מופע אקוסטי חד פעמי.
ההופעה הסתמנה כהצלחה והלהקה החליטה להקליט אלבום אקוסטי הכולל גרסות כיסוי ללהיטים שלהם בשילוב שירים חדשים.
האלבום הגיע למעמד של אלבום זהב.
לרגל 20 שנה לצאת האלבום, האוזן השלישית בשיתוף עם לייבל התקליטים שלהם, זהב שחור, הוציאו את האלבום על גבי תקליט.
רשימת שירים

| מס' | שם | משך |
| --- | --- | --- |
| 1. | נודד אלייך  | 4:00 |
| 2. | הפרי על העץ  | 3:28 |
| 3. | עפיפונים  | 4:40 |
| 4. | דברי אליי  | 6:00 |
| 5. | מתנתקת  | 7:04 |
| 6. | שקט  | 4:31 |
| 7. | אופניים וספר  | 4:29 |
| 8. | העתיד  | 2:30 |
| 9. | משחק של דמעות  | 4:18 |
| 10. | משתעשע  | 3:40 |
| 11. | היא  | 3:49 |
| 12. | אדון הסליחות  | 2:53 |
| 13. | על פני המים  | 5:23 |
| 14. | למה לכלוא את עצמנו  | 9:19 |
| 15. | לחשי אליי  | 3:05 |
| 16. | היא ((2006) בליווי הרביעייה העכשווית)   | 5:57 |